b'\n_START_ARTICLE_\nHist\xc3\xb2ries de la m\xc3\xa0 esquerra\n_START_SECTION_\nCaracter\xc3\xadstiques de l\'obra\n_START_PARAGRAPH_\nAmb aquest llibre Moncada inicia el que ser\xc3\xa0 l\'eix de tota la seua producci\xc3\xb3 narrativa: la recreaci\xc3\xb3 del seu poble natal, Mequinensa, abans que fos inundat pel pant\xc3\xa0 de Riba-roja que el f\xc3\xa9u desapar\xc3\xa8ixer -es constru\xc3\xad una nova Mequinensa a prop. Nom\xc3\xa9s tres contes del recull no situen la seua acci\xc3\xb3 en aquesta localitat: "Conte del vell tramviaire" -que transcorre a Barcelona-, "L\'estremidora confessi\xc3\xb3 de Joe Gal\xc3\xa0xia (Hist\xc3\xb2ria de fullet\xc3\xb3)" -que consisteix en una carta adre\xc3\xa7ada a una dona de Berga- i "Hist\xc3\xb2ria de dies senars" -tamb\xc3\xa9 situada a la capital catalana._NEWLINE_La resta de relats se centren en el m\xc3\xb3n de Mequinensa i se situen temporalment en diverses etapes del segle XX, b\xc3\xa0sicament en els temps de la Segona Rep\xc3\xbablica i el franquisme. La cr\xc3\xadtica ha assenyalat que el que fa Moncada en aquesta obra -i en la resta de la seua producci\xc3\xb3- \xc3\xa9s un intent de recuperaci\xc3\xb3 d\'un m\xc3\xb3n perdut, la Mequinensa de la seua infantesa i joventut, irremeiablement destru\xc3\xafda per la construcci\xc3\xb3 del pant\xc3\xa0 i, m\xc3\xa9s abstractament, per l\'arribada del m\xc3\xb3n modern._NEWLINE_Tamb\xc3\xa9 s\'ha destacat amb freq\xc3\xbc\xc3\xa8ncia la influ\xc3\xa8ncia de la po\xc3\xa8tica de Pere Calders en aquests contes, sobretot a prop\xc3\xb2sit de la introducci\xc3\xb3 d\'elements fant\xc3\xa0stics o sobrenaturals que s\'inserien amb naturalitat dins la realitat quotidiana -una mena de realisme m\xc3\xa0gic.'